I bestræbelserne på at få færre mennesker til at søge asyl i Sverige overvejer den svenske regering nu midlertidigt at lukke Øresundsbroen, der forbinder Danmark og Sverige.

Det skriver avisen DI, som er kommet i besiddelse af et udkast til et nyt regeringsforslag.

Danmarks naboland forventer at modtage op mod 190.000 flygtninge og migranter i år, og den store tilstrømning fik i forrige uge den socialdemokratisk ledede svenske regering til at varsle markante opstramninger af landets asylpolitik samt ID-kontrol ved en række grænseovergange.

- Det smerter mig at sige, at Sverige ikke længere er i stand til at modtage asylansøgere på samme høje niveau. Det er ikke længere muligt at kombinere fri bevægelighed i EU med en flugt fra ansvar, sagde den svenske statsminister Stefan Löfven ved præsentationen af stramningerne, med henvisning til at andre EU-lande ikke har påtaget sig et lige så stort ansvar i forbindelse med den igangværende flygtningekrise som Sverige.

Af det udkast, DI er kommet i besiddelse af, fremgår det, at den grænsekontrol, landet har indført, ikke har medført så stort et fald som ønsket i antallet af asylansøgere. Derfor er den svenske regering klar til at gå skridtet videre: En mulighed vil kunne være at lukke veje og broer. Udkastet nævner ifølge DI.se specifikt Øresundsbroen.

- Øresundsbroen er en af ​​Sveriges vigtigste og mest travleste forbindelser med et andet land, Danmark. En midlertidig lukning af broen kan give en ekstra foranstaltning for at mindske risikoen for den offentlige orden eller den indre sikkerhed påvirkes som følge af den store tilstrømning af asylansøgere, hedder det i udkastet ifølge det svenske medie.

- Det er ikke hensigtsmæssigt på nuværende tidspunkt, men dette lovforslag, hvis det vedtages, vil give regeringen mulighed for i en nødsituation at lukke broen uden at skulle vende det i Riksdagen (det svenske parlament, red.), fordi det sandsynligvis vil tage for lang tid, siger minister Anna Johanssons pressesekretær Elin Tibell til DI.se.

I den seneste uge har omkring 5700 personer søgt asyl i Sverige. Til sammenligning søgte omkring 4500 asyl i Danmark i hele november - hvilket i øvrigt er rekordmange.